جلال آباد ښار د سرې میاشتې ژغورنې ټیمونو له خوا لسګونه کورنۍ وژغورل شوې. نن شنبه د روان سپوږمیز کال د شوال میاشتې په ۱۸مه نېټه د افغانی سرې میاشتې ټولنې د ننګرهار نمایندګۍ ریاست د بی ډی آر ټی ټیمونو لخوا د جلال آباد ښار لومړۍ ناحیې اړوند امید آباد سیمه کې د سختو ورښتونو او سیلاب له امله ۵۰ شاوخوا کورنۍ له اوبو وژغورل شوې او د کورنیو ښځې، ماشومان، سپین ږیری او ځوانان د سرې میاشتې ښوونیز مرکز او کلینیک ته ولېږدول شول. د ژغورنې په دې عملیاتو کې چې د افغانی سرې میاشتې ختیځ زون سیمه ییز رئیس مولوی قمر ګل نصرت، د ننګرهار نمایندګۍ رئیس میا نجم الدین هلال، د ننګرهار نمایندګۍ BDRT ټیمونو کارمندانو او رضاکارانو شتون درلود، د یادو کورنیو د کورونو سامانونه په خوندی ځایونو کې ځای پر ځای او تر څنګ د کورنیو لېږدولو وګړو ته په د سرې میاشتې په ښوونیز مرکز او کلینیک کې ډوډۍ، شیدې او کېک د خوراک په موخه ور کړل شول. د یادونې وړ ده چې بیګا شپه او نن شنبې ورځ ننګرهار ولایت د سختو ورښتونو او سلابونو شاهد و، له بېلابېلو ولسوالیو څخه د رضاکارانو په توسط د یو شمېر کورنیو د مالی خساراتو راپورنه را رسیدلی دی.